b'\n_START_ARTICLE_\nLietuvos centro partija\n_START_SECTION_\nIstorija\n_START_PARAGRAPH_\nLietuvos centro partija susik\xc5\xabr\xc4\x97 2003\xc2\xa0m. bir\xc5\xbeelio 1 d., kai dauguma senosios Lietuvos centro s\xc4\x85jungos, veikusios 1993\xe2\x80\x932003\xc2\xa0metais, nari\xc5\xb3, nesutikusi\xc5\xb3 su LCS pos\xc5\xabkiu \xc4\xaf liberalizm\xc4\x85 bei naujos Liberal\xc5\xb3 ir centro s\xc4\x85jungos \xc4\xafk\xc5\xabrimu, \xc4\xafsteig\xc4\x97 Nacionalin\xc4\x99 centro partij\xc4\x85. 2005\xc2\xa0m. gegu\xc5\xbe\xc4\x97s 21 d. Nacionalin\xc4\x97 centro partija atgavo sen\xc4\x85j\xc4\xaf pavadinim\xc4\x85 ir pasivadino Lietuvos centro partija.\n_START_SECTION_\nSavivaldos rinkimai\n_START_PARAGRAPH_\n2007\xc2\xa0m. Lietuvos savivaldybi\xc5\xb3 taryb\xc5\xb3 rinkimuose partija peln\xc4\x97 11 634 rink\xc4\x97j\xc5\xb3 balsus ir i\xc5\xa1kovojo 18 viet\xc5\xb3 savivaldybi\xc5\xb3 tarybose (i\xc5\xa1 j\xc5\xb3 13 viet\xc5\xb3 atiteko Var\xc4\x97nos rajono savivaldyb\xc4\x97s taryboje, meras \xe2\x80\x93 centristas Vidas Mikalauskas), 2011\xc2\xa0m. \xe2\x80\x93 10 856 rink\xc4\x97j\xc5\xb3 balsus ir laim\xc4\x97jo 19 viet\xc5\xb3 savivaldybi\xc5\xb3 tarybose._NEWLINE_2015\xc2\xa0m. Lietuvos savivaldybi\xc5\xb3 taryb\xc5\xb3 rinkimuose partija laim\xc4\x97jo 4 vietas: Adolfas Rink\xc5\xabnas (Bir\xc5\xbe\xc5\xb3 rajono savivaldyb\xc4\x97je), Alvydas Valei\xc5\xa1a (Var\xc4\x97nos rajono savivaldyb\xc4\x97je), Kristijonas Kameneckas (Elektr\xc4\x97n\xc5\xb3 savivaldyb\xc4\x97je), Ar\xc5\xabnas Gumuliauskas (\xc5\xa0iauli\xc5\xb3 miesto savivaldyb\xc4\x97je)._NEWLINE_2019\xc2\xa0m. Lietuvos savivaldybi\xc5\xb3 taryb\xc5\xb3 rinkimuose partija peln\xc4\x97 14 741 rink\xc4\x97j\xc5\xb3 bals\xc4\x85, i\xc5\xa1kovodama 8 mandatus: tris \xe2\x80\x93 Klaip\xc4\x97dos miesto savivaldyb\xc4\x97je (kandidat\xc5\xb3 s\xc4\x85ra\xc5\xa1o lyder\xc4\x97, kandidat\xc4\x97 \xc4\xaf meres \xe2\x80\x93 Nina Puteikien\xc4\x97), dvi \xe2\x80\x93 Alytaus miesto savivaldyb\xc4\x97je (kandidat\xc5\xb3 s\xc4\x85ra\xc5\xa1o lyder\xc4\x97, kandidat\xc4\x97 \xc4\xaf meres \xe2\x80\x93 Laura Radzevi\xc4\x8di\xc5\xabt\xc4\x97) bei tris \xe2\x80\x93 Var\xc4\x97nos rajono savivaldyb\xc4\x97je (kandidat\xc5\xb3 s\xc4\x85ra\xc5\xa1o lyderis, kandidatas \xc4\xaf merus \xe2\x80\x93 Vidas Mikalauskas).\n_START_SECTION_\nParlamento rinkimai\n_START_PARAGRAPH_\n2012\xc2\xa0m. Lietuvos centro partija dalyvavo nacionalinio susivienijimo \xe2\x80\x9eU\xc5\xbe Lietuv\xc4\x85 Lietuvoje\xe2\x80\x9c veikloje._NEWLINE_2016 m. Lietuvos Respublikos Seimo rinkimuose Lietuvos centro partija dalyvavo kaip Antikorupcin\xc4\x97s Kristupo Krivicko ir Naglio Puteikio koalicijos nar\xc4\x97. Daugiamandat\xc4\x97je apygardoje koalicija surinko 6,06% vis\xc5\xb3 rinkimuose dalyvavusi\xc5\xb3j\xc5\xb3 \xe2\x80\x93 77 114 \xe2\x80\x93 rink\xc4\x97j\xc5\xb3 bals\xc5\xb3, ta\xc4\x8diau j\xc5\xb3 neu\xc5\xbeteko patekti \xc4\xaf Lietuvos Respublikos Seim\xc4\x85, nes patekimo riba politin\xc4\x97ms partijoms yra 5, o koalicijoms \xe2\x80\x93 7 procentai bals\xc5\xb3. Tokiu atveju Antikorupcin\xc4\x97 Kristupo Krivicko ir Naglio Puteikio koalicija Lietuvos Respublikos Seime b\xc5\xabt\xc5\xb3 tur\xc4\x97jusi nema\xc5\xbeai viet\xc5\xb3, i\xc5\xa1kovot\xc5\xb3 jau vien daugiamandat\xc4\x97je apygardoje._NEWLINE_2016 m. spalio 23 d. Seimo rinkimuose Naglis Puteikis, kaip Lietuvos centro partijos atstovas, vienmandat\xc4\x97je Dan\xc4\x97s apygardoje i\xc5\xa1rinktas Lietuvos Respublikos Seimo nariu.\n_START_SECTION_\nPrezidento rinkimai\n_START_PARAGRAPH_\n2017 m. vasario 12 d. Kaune \xc4\xafvykusiame Lietuvos centro partijos suva\xc5\xbeiavime buvo nuspr\xc4\x99sta, kad art\xc4\x97jan\xc4\x8diuose \xc5\xa1alies Prezidento rinkimuose partija kels savo kandidat\xc4\x85 \xe2\x80\x93 juo sutiko tapti ir buvo vienbalsiai patvirtintas partijos pirmininkas, Lietuvos Respublikos Seimo narys Naglis Puteikis.\n_START_SECTION_\nEuropos Parlamento rinkimai\n_START_PARAGRAPH_\n2019 m. kovo 9 d. dabartinis Europos S\xc4\x85jungos Parlamento narys, mecenatas, filantropas Antanas Guoga prane\xc5\xa1\xc4\x97, jog sieks dar vienos kadencijos ES Parlamente. V\xc4\x97liau Kaune \xc4\xafvykusiame Lietuvos centro partijos suva\xc5\xbeiavime Antanas Guoga buvo patvirtintas kandidat\xc5\xb3 s\xc4\x85ra\xc5\xa1o lyderiu \xe2\x80\x93 jam buvo patik\xc4\x97ta vesti partij\xc4\x85 art\xc4\x97jan\xc4\x8diuose rinkimuose.\n_START_SECTION_\nJaunimo organizacija\n_START_PARAGRAPH_\n2017 m. lapkri\xc4\x8dio 11 d. Kaune, tame pa\xc4\x8diame Lietuvos centro partijos Tarybos pos\xc4\x97dyje, buvo i\xc5\xa1 esm\xc4\x97s vienbalsiai pritarta partijos nario, Kazimiero Simonavi\xc4\x8diaus universiteto Teis\xc4\x97s studento Liutauro Bar\xc4\x8dkaus kandidat\xc5\xabrai eiti partijos jaunimo organizacijos \xe2\x80\x93 Jaunimo grup\xc4\x97s (Jaun\xc5\xb3j\xc5\xb3 centrist\xc5\xb3) \xe2\x80\x93 pirmininko, o kartu \xe2\x80\x93 ir Lietuvos centro partijos Tarybos nario, pareigas.\n_START_SECTION_\nSimbolika\n_START_PARAGRAPH_\nRemiantis Lietuvos centro partijos \xc4\xaestatais, patvirtintais Lietuvos Respublikos teisingumo ministerijos, simbolik\xc4\x85 sudaro: keturlapis \xc5\xbealios spalvos dobilas, apjuostas tautini\xc5\xb3 spalv\xc5\xb3 ovalu. Pats \xc5\xbeenklas \xe2\x80\x93 baltame lauke su partijos pavadinimu.'